b'\n_START_ARTICLE_\nMozarteum\n_START_PARAGRAPH_\nMozarteum je glasbena ustanova v Salzburgu. Imenovana je po najslavnej\xc5\xa1em salzbur\xc5\xa1kem me\xc5\xa1\xc4\x8danu, Wolfgangu Amadeusu Mozartu. Pod nazivom Dommusikverein und Mozarteum (Glasbeno zdru\xc5\xbeenje stolne cerkve in Mozarteum) je bila ustanovljena leta 1841 kot glasbena \xc5\xa1ola in ustanova za zbiranje starih Mozartovih dokumentov. Danes v okviru Mozarteuma delujejo tri samostojne enote: Univerza Mozarteum (Universit\xc3\xa4t Mozarteum), Mednarodna fundacija Mozarteum (Internationale Stiftung Mozarteum) in Orkester Mozarteum (uradno leto ustanovitve orkestra je 1908). _NEWLINE_V letih 1910\xe2\x80\x9314 je bila v Salzburgu zgrajena manj\xc5\xa1a koncertna dvorana, imenovana Mozarteum. Njen avtor je m\xc3\xbcnchenski arhitekt Richard Berndl (1875\xe2\x80\x931955), v njej so zgodovinske orgle, ki jih je zgradilo avstrijsko podjetje Rieger. Dvorano oskrbuje ustanova Mozarteum. V njej se odvija vsakoletna prireditev Festival Mozartovega tedna, ob kateri se vrstijo razli\xc4\x8dne izvedbe skladateljevih del. Koncerti so okrog 27. januarja in sovpadajo z Mozartovim rojstnim dnem in predstavljajo pomemben dogodek na vsakoletnem evropskem koncertnem koledarju. Poleg njih fundacija organizira do 22 ostalih prireditev letno.'